ປະທານາທິບໍດີເວເນຊູເອລາ ນີໂກລາດ ມາດູໂຣ ຕ້ອນຮັບທ່ານ ຟ້າມບິ່ງມິງ ຮອງນາຍົກລັດຖະມົນຕີ ລັດຖະມັນຕີກະຊວງການຕ່າງປະເທດແຫ່ງ ສສ ຫວຽດນາມ ໃນພິທີເປີດກອງປະຊຸມສຸດຍອດຄັ້ງທີ 17 ຂອງຂະບວນການບໍ່ເຂົ້າຮ່ວມກຸ່ມ. (ພາບ: TTXVN)
ວກ.ອອນໄລ - ທ່ານຟ້າມບິ່ງມິງ ຮອງນາຍົກລັດຖະມົນຕີ ລັດຖະມັນຕີກະຊວງການຕ່າງປະເທດ ນຳໜ້າຄະນະຜູ້ແທນຂັ້ນສູງຫວຽດນາມ ເຂົ້າຮ່ວມກອງປະຊຸມສຸດຍອດ ຄັ້ງທີ 17 ຂອງຂະບວນການບໍ່ເຂົ້າຮ່ວມກຸ່ມ ຢູ່ທີ່ເກາະ ມາກາຣິດຕາ ປະເທດເວເນຊູເອລາ ແຕ່ວັນທີ 17 ຫາ 18 ກັນຍາ 2016.
“ສັນຕິພາບ, ອຳນາດອະທິປະໄຕ ແລະ ສາມັກຄີ ເພື່ອຄວາມພັດທະນາ”
ຂະບວນການບໍ່ເຂົ້າຮ່ວມກຸ່ມກຳເນີດເກີດຂຶ້ນເມື່ອປີ 1961 ໃນສະພາບສົງຄາມເຢັນ ທີ່ມີການຜະເຊີນໜ້າລະຫວ່າງສອງຄ້າຍ. ຂະບວນການໄດ້ເຕົ້າໂຮມບັນດາປະເທດທີ່ຫາກໍ່ຍາດໄດ້ເອກະລາດ - ເອີ້ນລວມວ່າປະເທດໂລກທີສາມ, ດ້ວຍຈຸດໝາຍສ້າງກ້ອນກຳລັງທີ່ກ້ວາງຂວາງ ເພື່ອຕ້ານການແຊກແຊງຂອງປະເທດຈັກກະພັດ, ພ້ອມກັນຮັກສາສັນຕິພາບ ເອກະລາດ, ພ້ອມກັນດຳລົງຄົງຕົວ ແລະ ພັດທະນາ ຊຶ່ງສະແດງອອກຢ່າງຈະແຈ້ງເຖິງລັກສະນະກ້າວໜ້າຂອງຕົນ.
ຂະບວນການບໍ່ເຂົ້າຮ່ວມກຸ່ມເຄື່ອນໄຫວອີງບົນຫຼັກການ 10 ປະການ ທີ່ຖືກຮັບຮອງຜ່ານໂດຍກອງປະຊຸມອາຊີ-ອາຟຣິກກາ ທີ່ບັນດຸງປີ 1955, ໃນນັ້ນມີຫຼັກການ ເຄົາລົບນັບຖືອຳນາດອະທິປະໄຕ ຜືນແຜ່ນດິນອັນຄົບຖ້ວນ, ບໍ່ແຊກແຊງເຂົ້າວຽກງານພາຍໃນຂອງປະເທດອື່ນ, ບໍ່ໃຊ້ກຳລັງອາວຸດ, ແກ້ໄຂຂໍ້ພິພາດດ້ວຍສັນຕິວິທີ, ສອດຄ່ອງກັບກົດບັດຂອງສະຫະປະຊາຊາດ. ຜ່ານ 55 ປີແຫ່ງການຂະຫຍາຍຕົວ, ຈາກ 25 ປະເທດສະມາຊິກໃນຂັ້ນຕົ້ນ, ຂະບວນການໄດ້ເຕີບໃຫຍ່ ດ້ວຍຈຳນວນສະມາຊິກ 120 ປະເທດ ຊຶ່ງສ່ວນຫຼາຍແມ່ນບັນດາປະເທດກຳລັງພັດທະນາທີ່ຢູ່ຈາກອາຊີ, ເອຣົບ, ອາຟຣິກກາ ແລະ ລາຕີນອາເມຣິກາ, ກວມເອົາເກືອບ 2/3 ຂອງຈຳນວນສະມາຂິກສະຫະປະຊາຊາດ ແລະ 55% ຂອງຈຳນວນປະຊາກອນໂລກ.
ກອງປະຊຸມສຸດຍອດຄັ້ງນີ້ ໄດ້ຈັດຂຶ້ນທີ່ປະເທດເວເນຊູເອລາ, ດ້ວຍການເຂົ້າຮ່ວມຂອງ 104/120 ປະເທດສະມາຊິກ, ໃນນັ້ນລະດັບປະທານາທິບໍດີ ແລະ ນາຍົກລັດຖະມົນຕີມີ 22 ທ່ານ, ຮອງປະທານາທິບໍດີ ແລະ ຮອງນາຍົກລັດຖະມົນຕີມີ 11 ທ່ານ. ພາຍໃຕ້ຫົວຂໍ້ “ສັນຕິພາບ, ອຳນາດອະທິປະໄຕ ແລະ ສາມັກຄີ ເພື່ອຄວາມພັດທະນາ”, ບັນດາປະເທດລ້ວນແຕ່ສຸມໃສ່ຢືນຢັນຄືນໃໝ່ ບັນດາຄຸນຄ່າອັນພື້ນຖານ ແລະ ເປົ້າໝາຍລວມຂອງຂະບວນການ ນັບແຕ່ເມື່ອຫາກໍ່ສ້າງຕັ້ງໃໝ່, ຖືວ່ານັ້ນເປັນພື້ນຖານເພື່ອໃຫ້ຂະບວນການບໍ່ເຂົ້າຮ່ວມກຸ່ມປັບປຸງຄວາມສາມັກຄີ, ເພີ່ມທະວີການປະສານສົມທົບໃນການເຄື່ອນໄຫວ ເພື່ອແນໃສ່ຮັບມືກັບສິ່ງທ້າທາຍຕ່າງໆໃນປະຈຸບັນຄື ສົງຄາມ, ການປະທະກັນ, ການແຊກແຊງ, ການໂຄ່ນລົ້ມ, ປົກປັກຮັກສາອຳນາດອະທິປະໄຕ, ຕ້ານການກໍ່ການຮ້າຍ, ປະຕິບັດບັນດາເປົ້າໝາຍພັດທະນາແບບຍືນຍົງ ແລະ ສັນຍາປາຣີກ່ຽວກັບການປ່ຽນແປງສະພາບອາກາດ…
ກອງປະຊຸມໄດ້ຮັບຮອງຜ່ານເອກະສານສຸດທ້າຍ, ຢືນຢັນຄວາມຕັດສິນໃຈຮັກສາບັນດາຫຼັກການພື້ນຖານຂອງຂະບວນການບໍ່ເຂົ້າຮ່ວມກຸ່ມ, ຍົກໃຫ້ເຫັນແຈ້ງຫຼັກໝັ້ນລວມຂອງຂະບວນການກ່ຽວກັບບັນດາບັນຫາທົ່ວໂລກ, ສົ່ງເສີມລັດທິພະຫຸພາຄີ, ບົດບາດຂອງກົດໝາຍສາກົນ, ໃນນັ້ນມີບັນດາຫຼັກການພື້ນຖານກ່ຽວກັບ ຄວາມເຄົາລົບນັບຖືອຳນາອະທິປະໄຕ, ບໍ່ແຊກແຊງວຽກງານພາຍໃນຂອງປະເທດອື່ນ, ແກ້ໄຂຂໍ້ພິພາດດ້ວຍສັນຕິວິທີ; ສົ່ງເສີມການປົດອາວຸດ, ເປັນຕົ້ນແມ່ນອາວຸດນິວເຄຼຍ; ຕັດສິນໃຈຕ້ານການກໍ່ການຮ້າຍ; ຊຸກຍູ້ວິວັດການປະຕິຮູບສະຫະປະຊາຊາດປະຈຸບັນໃຫ້ສອດຄ່ອງກັບຜົນປະໂຫຍດຂອງບັນດາປະເທດກຳລັງພັດທະນາ; ຮ່ວມມືກັນຮັບມືກັບວິກິດການເສດຖະກິດ ການເງິນ; ເນັ້ນເຖິງຄວາມຕ້ອງການກ່ຽວກັບ ໂອດີເອ ຂອງບັນດາປະເທດກຳລັງພັດທະນາ.
ນອກຈາກນັ້ນ, ເອກະສານຂອງກອງປະຊຸມກໍ່ຮຽກຮ້ອງໃຫ້ ການປະຕິບັດສັນຍາປາຣີກ່ຽວກັບການປ່ຽນແປງສະພາບອາກາດ ຕ້ອງເຄົາລົບຫຼັກການຍຸຕິທຳ, ຮັບຜິດຊອບລວມ ແຕ່ມີຄວາມແຕກຕ່າງ ແລະ ຮຽກຮ້ອງໃຫ້ບັນດາປະເທດຈະເລີນພັດທະນາມີບາດກ້າວອັນລະອຽດຕົວຈິງ ເພື່ອແນໃສ່ປະຕິບັດຄຳໝັ້ນສັນຍາລະດົມທຶນໄດ້ 100 ຕື້ໂດລາສະຫະລັດໃນປີ 2020, ປະກອບສ່ວນຮັບມືກັບການປ່ຽນແປງສະພາບອາກາດ; ຢືນຢັນຄວາມສຳຄັນຂອງການຄຸ້ມຄອງກວມລວມ ແລະ ນຳໃຊ້ແຫຼ່ງນ້ຳແບບຍືນຍົງ….
ພົວພັນເຖິງບັນດາບັນຫາພາກພື້ນ, ເອກະສານກອງປະຊຸມຮັບຮູ້ຄວາມຄືບໜ້າໃໝ່ຢູ່ອາຊີຕາເວັນອອກສຽງໃຕ້, ຊົມເຊີຍການສ້າງຕັ້ງປະຊາຄົມອາຊຽນ, ຮັບຮູ້ຄວາມພະຍາຍາມຂອງອາຊຽນ ໃນການເຊີດຊູບົດບາດເປັນໃຈກາງຂອງອາຊຽນໃນໂຄງປະກອບພາກພື້ນ, ຊຸກຍູ້ການພົວພັນກັບສະຫະປະຊາຊາດ.
ກ່ຽວກັບທະເລຕາເວັນອອກ, ເອກະສາກອງປະຊຸມໄດ້ຮຽກຮ້ອງໃຫ້ ບັນດາປະເທດພ້ອມກັນແກ້ໄຂຂໍ້ພິພາດອະທິປະໄຕ ເຂດແດນຕ່າງໆທຸກຢ່າງດ້ວຍສັນຕິວິທີ, ບໍ່ໃຊ້ຫຼືຂົ່ມຂູ່ວ່າຈະໃຊ້ກຳລັງອາວຸດ, ຕ້ອງອົດທົນອົດກັ້ນ, ສະໜັບສະໜູນບັນດາຫຼັກການ ຂອງຖະແຫຼງການກ່ຽວກັບການປະພຶດຂອງຝ່າຍຕ່າງໆຢູ່ທະເລຕາເວັນອອກ (DOC), ອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982 (UNCLOS 1982), ໃຫ້ຄຳໝັ້ນສັນຍາຮັບປະກັນເສລີພາບໃນການເດີນເຮືອ, ເດີນອາກາດ ທີ່ສອດຄ່ອງກັບບັນດາຫຼັກການຂອງກົດໝາຍສາກົນ, ອາຊຽນແລະຈີນ ຄວນພະຍາຍາມປະຕິບັດ DOC ແນໃສ່ກ້າວເຖິງປະມວນຂໍ້ກຳນົດກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (COC).
ຮັກສາທິດທາງຂອງຂະບວນການບໍ່ເຂົ້າຮ່ວມກຸ່ມ ໃນສະພາບການໂລກປະຈຸບັນ
ຫວຽດນາມກາຍເປັນສະມາຊິກເຕັມສ່ວນ ຂອງຂະບວນການບໍ່ເຂົ້າຮ່ວມກຸ່ມ ແຕ່ປີ 1976 ແລະ ນັບແຕ່ນັ້ນມາເຖິງປະຈຸບັນ ຫວຽດນາມໄດ້ເຂົ້າຮ່ວມການເຄື່ອນໄຫວຕ່າງໆ ຂອງຂະບວນການຢ່າງຕັ້ງໜ້າ. ຫວຽດນາມຢູ່ໃນໝູ່ 33 ປະເທດທີ່ມີລະດັບການມີສ່ວນຮ່ວມສູງສຸດໃນກອງປະຊຸມ. ນີ້ໄດ້ສະແດງໃຫ້ເຫັນວ່າ ຫວຽດນາມໃຫ້ຄວາມສຳຄັນທີ່ສຸດຕໍ່ຂະບວນການ, ພ້ອມແລ້ວທີ່ຈະປະກອບສ່ວນອັນຕັ້ງໜ້າເຂົ້າໃນຜົນສຳເລັດຂອງກອງປະຊຸມ, ພ້ອມກັນນັ້ນກໍ່ສະແດງໃຫ້ເຫັນເຖິງຄວາມສະໜັບສະໜູນ, ຄວາມສາມັກຄີກັບປະເທດເຈົ້າພາບ ເວເນຊູເອລາ ແລະ ບັນດາປະເທດເພື່ອນມິດທີ່ເປັນມູນເຊື້ອຂອງຫວຽດນາມ ຢູ່ລາຕີນອາເມຣິກາເວົ້າລວມ.
ຄະນະຜູ້ແທນຫວຽດນາມໄດ້ມີສ່ວນປະກອບອັນຕັ້ງໜ້າ, ຕົວຈິງໃຫ້ກອງປະຊຸມສຸດຍອດ ກໍຄືກອງປະຊຸມຂັ້ນລັດຖະມົນຕີ ແລະ ພະນັກງານອາວຸໂສ ກ່ອນນັ້ນ. ທ່ານ ຟ້າມບິ່ງມິງ ຮອງນາຍົກລັດຖະມົນຕີ ລັດຖະມັນຕີກະຊວງການຕ່າງປະເທດຫວຽດນາມ ໄດ້ອ່ານບົດປາໄສທີ່ສຳຄັນໃນທີການປະຊຸມ. ດ້ວຍຂໍ້ຄວາມ “ປັບປຸງຄວາມສາມັກຄີບົນພື້ນຖານບັນດາເປົ້າໝາຍ ແລະ ຫຼັກກການທົ່ວໄປ ເພື່ອສັນຕິພາບ, ອຳນາດອະທິປະໄຕ ແລະ ຄວາມພັດທະນາແບບຍືນຍົງ”, ທ່ານຮອງນາຍົກລັດຖະມົນຕີ ຟ້າມບິ່ງມິງ ຊີ້ແຈງວ່າ ຜ່ານ 55 ປີແຫ່ງການພັດທະນາ, ຂະບວນການບໍ່ເຂົ້າຮ່ວມກຸ່ມໄດ້ມີສ່ວນປະກອບຫຼາຍຢ່າງໃຫ້ແກ່ການຕໍ່ສູ້ເພື່ອສັນຕິພາບ, ເອກະລາດແຫ່ງຊາດ, ຕ້ານສົງຄາມ ແລະ ພ້ອມກັນພັດທະນາ. ທ່ານຮອງນາຍົກລັດຖະມົນຕີ ເນັ້ນວ່າ ຂະບວນການບໍ່ເຂົ້າຮ່ວມກຸ່ມຈະມີຄວາມເຂັ້ມແຂງທີ່ສຸດ ເມື່ອບັນດາປະເທດສະມາຊິກທົງໝົດສາມັກຄີ, ເປັນເອກະພາບ, ເປັນສຽງດຽວກັນ ແລະ ການປະຕິບັດແບບດຽວກັບ ບົນພື້ນຖານບັນດາຫຼັກການ ແລະ ເປົ້າໝາຍລວມ. ທ່ານຮອງນາຍົກລັດຖະມົນຕີ ໃຫ້ທັດສະນະວ່າ ສະພາບການສາກົນ ແລະ ພາກພື້ນມີການຜັນແປຢ່າງສັບສົນ, ໃນນັ້ນມີຄວາມທ້າທາຍທີ່ສຳຄັນສຳລັບສັນຕິພາບ, ຄວາມປອດໄພ, ການກໍ່ການຮ້າຍສາກົນ, ການປ່ຽນແປງສະພາຍອາກາດ, ຄວາມເສື່ອມໂຊມຂອງສິ່ງແວດລ້ອມ… ເຊິ່ງບໍ່ມີປະເທດໃດໜຶ່ງຈະສາມາດແກ້ໄຂດ້ວຍຕົນເອງໄດ້. ຄຽງຂ້າງນັ້ນ ຍັງມີຄວາມບໍ່ເຄົາລົບກົດໝາຍສາກົນ, ການແຊກແຊງ, ການກົດດັນ ແລະ ກຳນົດຄ່ານິຍົມ ທັດສະນະ ແລະ ຜົນປະໂຫຍດທີ່ເຫັນແກ່ຕົວຂອງປະເທດໃຫຍ່, ຄວາມບໍ່ຍຸຕິທຳໃນການພົວພັນການຄ້າ ກາເງິນ, ຄວາມສ່ຽງຂອງການຊັກຊ້າລ້າຫຼັງ, ລັດທິຝ່າຍດຽວ… ທ່ານຮອງນາຍົກລັດຖະມົນຕີ ສະເໜີໃຫ້ຂະບວນການສຸມໃສ່ປັບປຸງຄວາມສາມັກຄີ, ສົ່ງເສີມບັນດາຫຼັກການສ້າງສັນ, ໃນນັ້ນມີຫຼັກການແກ້ໄຂຂໍ້ພິພາດດ້ວຍສັນຕິວິທີ ທີ່ສອດຄ່ອງກັບກົດໝາຍສາກົນ, ປະຕິບັນລະບຽບວາລະ 2030 ເພື່ອຄວາມພັດທະນາແບບຍືນຍົງ ແລະ ຂໍ້ຕົກລົງປາຣີກ່ຽວກັບການປ່ຽນແປງສະພາບອາກາດ ດ້ວຍຫຼັກການ “ຄວາມຮັບຜິດຊອບລວມ, ແຕ່ມີຄວາມແຕກຕ່າງ”, ສົ່ງເສີມການຮ່ວມມືລະຫວ່າງບັນດາປະເທດໃນຊີກໂລກໃຕ້, ຮ່ວມມືສາມຝ່າຍ, ຮ່ວມມືລະຫວ່າງບັນດາປະເທດໃນພາກພື້ນ ອະນຸພາກພື້ນ, ຮັບປະກັນໃຫ້ບັນດາກົນໄກຈັດການຄຸ້ມຄອງທົ່ວໂລກ ມີປະຊາທິປະໄຕ, ມີຄວາມຍຸຕິທຳ, ມີສ່ວນຮ່ວມຕົວຈິງ ຂອງບັນດາປະເທດໃນຂະບວນການບໍ່ເຂົ້າຮ່ວມກຸ່ມ. ທ່ານຮອງນາຍົກລັດຖະມົນຕີ ຟ້າມບິ່ງມິງ ເຊີດຊູຄວາມພະຍາຍາມກໍ່ສ້າງປະຊາຄົມອາຊຽນ, ພິເສດແມ່ນໃນການຮັກສາສັບຕິພາບ ສະຖຽນລະພາບ ຄວາມສະຫງົບ, ສົ່ງເສີມການພັດທະນາ ແລະ ການແກ້ໄຂສິ່ງທ້າທາຍທີ່ສັບສົນຢູ່ພາກພື້ນ, ໃນນັ້ນມີບັນຫາທະເລຕາເວັນອອກ.
ການມີສ່ວນຮ່ວມຂອງຄະນະຜູ້ແທນຫວຽດນາມໃນກອງປະຊຸມ ໄດ້ຮັບຄວາມຊົມເຊີຍແລະຕີລາຄາສູງຈາກປະເທດເຈົ້າພາບ ແລະ ບັນດາປະເທດສະມາຊິກຂອງຂະບວນການ, ລະອຽດຄື:
ຫວຽດນາມໄດ້ປະກອບຄວາມເຫັນອັນຕັ້ງໜ້າ ເພື່ອຈຸດປະສົງຮັກສາທິດທາງຂອງຂະບວນການ ໃນສະພາບການສາກົດທີ່ສັບສົນໃນປະຈຸບັນ, ເປັນຕົ້ນແມ່ນໃນສະພາບທີ່ບັນດາປະເທດພາຍນອກຫາວິທີແຊກແຊງ ຜັນແຍກຂະບວນການ ແລະ ພາຍໃນກໍມີປະກົດການຫ່າງເຫີນຫຼັກການພື້ນຖານ. ຫວຽດນາມພ້ອມກັນກັບບັນດາປະເທດອາຊຽນຊຸກຍູ້ຄວາມສາມັກຄີ, ຮັກສາບັນດາຫຼັກການພື້ນຖານຂອງຂະບວນການ, ເປັນຕົ້ນແມ່ນຫຼັກການບໍ່ແຊກແຊງວຽກງານພາຍໃນ, ບໍ່ກໍ່ຄວາມກົດດັນ, ແກ້ໄຂຂໍ້ພິພາດຕ່າງໆດ້ວຍສັນຕິວິທີ ທີ່ສອດຄ່ອງກັບກົດໝາຍສາກົນ, ເຄົາລົບນັບຖື ແລະ ຕອບສະໜອງຊຶ່ງກັນແລະກັນ ລະຫວ່າງບັນດາປະເທດສະມາຊິກ, ແລະ ບັນດາປະເທດພາຍນອກຕ້ອງເຄົາລົບຄວາມເຫັນຂອງບັນດາປະເທດໃນພາກພື້ນ ກ່ຽວກັບບັນດາບັນຫາຂອງພາກພື້ນນັ້ນ. ນີ້ແມ່ນເງື່ອນໄຂຕັດສິນເບື້ອງຕົ້ນ ເພື່ອໃຫ້ຂະບວນການຮັກສາເອກະລັກຂອງຕົນ ແລະ ສືບຕໍ່ພັດທະນາ.
ພ້ອມກັນກັບຫຼາຍປະເທດ, ຫວຽດນາມເນັ້ນຄວາມຈຳເປັນຕ້ອງໃຫ້ບຸລິມະສິດແກ່ການແກ້ໄຂບັນດາບັນຫາໃຫຍ່, ຮີບດ່ວນຂອງຂະບວນການ ແລະ ຂອງມະນຸດຊາດຄື ປົກປັກຮັກສາອະທິປະໄຕ ເອກະລາດ, ການພັດທະນາແບບຍືນຍົງ, ການຮັບມືກັບການປ່ຽນແປງສະພາບອາກາດ… ທີ່ຕອບສະໜອງໄດ້ກັບຜົນປະໂຫຍດລວມ ຂອງບັນດາປະເທດສະມາຊິກຂະບວນການ.
ຄະນະຜູ້ແທນຫວຽດນາມໄດ້ໃຫ້ຄວາມສະໜັບສະໜູນເຕັນທີ, ແລກປ່ຽນກັບປະເທດເຈົ້າພາບບົນຈິດໃຈກໍ່ສ້າງ, ຊື່ກົງເພື່ອແກ້ໄຂບັນດາບັນຫາ, ຄວາມແຕກຕ່າງທີ່ເກີດຂຶ້ນໃນວິວັດການປະຊຸມ, ບົນພື້ນຖານບັນດາຫຼັກການຂອງຂະບວນການ, ປະກອບສ່ວນເຂົ້າໃນຜົນສຳເລັດຂອງກອງປະຊຸມ.
ໃນເວລາຮ່ວມກອງປະຊຸມສຸດຍອດ, ທ່ານຮອງນາຍົກລັດຖະມົນຕີ ຟ້າມບິ່ງມິງ ໄດ້ດຳເນີນການພົບປະຫາລືສອງຝ່າຍຕ່າງໆກັບ ປະທານາທິບໍດີເວເນຊູເອລາ ນີໂກລາດ ມາດູໂຣ, ລັດຖະມົນຕີກະຊວງການຕ່າງປະເທດອີຣັກ ອີບຣາຮີມ ອານເຊັກ ອານຈາຟາຣີ, ປະທານປະເທດກູບາ, ປະທານາທິບໍດີປະເທດ ແອນ ຊານວາດໍ, ນາຍົກລັດຖະມົນຕີປະເທດ ຮາຍຕີ, ລັດຖະມົນຕີຕ່າງປະເທດຂອງປະເທດ ເວເນຊູເອລາ, ປະເທດບູຣຸນດີ ເພື່ອເພີ່ມທະວີການພົວພັນສອງຝ່າຍ, ສ້າງຄວາມສະດວກໃຫ້ແກ່ບັນດາໂຄງການລົງທຶນກ່ຽວກັບນ້ຳມັນອາຍແກັສ ແລະ ໂທລະຄົມມະນາຄົມ ຂອງຫວຽດນາມຢູ່ບາງປະເທດ, ຜັນຂະຫຍາຍບັນດາກົນໄກຮ່ວມມື… ການນຳບັນດາປະເທດເພື່ອນມິດໄດ້ສະແດງຄວາມຊົມເຊີຍຕໍ່ມູນເຊື້ອປະຫວັດສາດ ແລະ ຜົນສຳເລັດໃນ 30 ປີແຫ່ງການປ່ຽນແປງໃໝ່ຂອງຫວຽດນາມ, ໃຫ້ຄຳໝັ້ນສັນຍາຈະສ້າງເງື່ອນໄຂອຳນວຍຄວາມສະດວກ, ແກ້ໄຂຄວາມຫຍຸ້ງຍາກ ຊ່ວຍໃຫ້ວິສາຫະກິດຂອງຫວຽດນາມລົງທຶນ ແລະ ຮ່ວມມືຢ່າງມີປະສິດທິຜົນ.
ຫວຽດນາມໄດ້ສະແດງໃຫ້ເຫັນເຖິງບົນບາດສ້າງສັນ, ເປັນເຈົ້າການ, ຕັ້ງໜ້າ, ຈາກນັ້ນປະກອບສ່ວນເຊີດຊູບົດບາດພາບພົດ, ອິດທະພົນຂອງຫວຽດນາມ ຕໍ່ກັບຂະບວນການບໍ່ເຂົ້າຮ່ວມກຸ່ມ ແລະ ເພື່ອນມິດໃນໂລກ./.
ສັງລວມໂດຍ ເຟືອງຈ່າ